ՀԱՍՏԱՏՎԱԾ Է

Եվրասիական տնտեսական   
բարձրագույն խորհրդի   
2015 թվականի հոկտեմբերի 16-ի   
թիվ 25 որոշմամբ

ԿԱՐԳ

Եվրասիական տնտեսական միություն նոր անդամների ընդունման և Եվրասիական տնտեսական միությանն անդամակցության դադարեցման

I. Ընդհանուր դրույթներ

1. Սույն Կարգը սահմանում է Եվրասիական տնտեսական միություն (այսուհետ` Միություն) նոր անդամների ընդունման, ինչպես նաև Միությանն անդամակցության դադարեցման ընթացակարգերը։

II. Պետության՝ Միությանն անդամակցելու կարգը

2. Միությանն անդամակցելու հարցում շահագրգիռ պետությունը համապատասխան դիմում է ուղղում Եվրասիական տնտեսական բարձրագույն խորհրդի նախագահին (այսուհետ` Բարձրագույն խորհուրդ), որով հայտարարում է Միությանն անդամակցելու իր մտադրության և Միության իրավունքը կազմող միջազգային պայմանագրերով և ակտերով նախատեսված պարտավորությունների ստանձնման մասին։

3. Միության՝ Բարձրագույն խորհրդում նախագահող անդամ պետությունը (այսուհետ` անդամ պետություն) ստացված դիմումն ուղղում է Եվրասիական տնտեսական հանձնաժողովին (այսուհետ` Հանձնաժողով), որը դիվանագիտական ուղիներով անհապաղ ծանուցում է մյուս անդամ պետություններին ստացված դիմումի մասին և նրանց ուղղում այդ դիմումի պատճենները։

4. Անդամ պետությունները սույն Կարգի 3-րդ կետում նշված ծանուցումն ստանալու օրվանից 60 օրացուցային օրվա ընթացքում Հանձնաժողովին ուղարկում են դիմող պետության՝ Միությանն անդամակցելու հարցի վերաբերյալ դիրքորոշումներ։

5. Բարձրագույն խորհուրդը «Եվրասիական տնտեսական միության մասին» 2014 թվականի մայիսի 29-ի պայմանագրով (այսուհետ` Պայմանագիր) սահմանված կարգով որոշում է կայացնում դիմող պետությանը Միությանն անդամակցելու համար թեկնածու պետության կարգավիճակ տալու մասին (այսուհետ`թեկնածու պետություն)։

Ըստ թեկնածու պետության կարգավիճակ տալու հարցի քննարկման արդյունքների՝ Հանձնաժողովը գրավոր տեղեկացնում է դիմող պետությանը ընդունված որոշման և թեկնածու պետության, Միության անդամ պետությունների ու մարմինների ներկայացուցիչներից աշխատանքային խումբ ստեղծելու մասին։

6. Բարձրագույն խորհրդի՝ սույն Կարգի 5-րդ կետում նշված որոշման հիման վրա ձևավորվում է աշխատանքային խումբ՝ Պայմանագրի 108-րդ հոդվածի 4-րդ կետին համապատասխան, որի կազմն ու ղեկավարը հաստատվում են Հանձնաժողովի խորհրդի կողմից։

Աշխատանքային խումբը գլխավորում է Հանձնաժողովի կոլեգիայի անդամը։

Աշխատանքային խմբի նիստերն անցկացվում են ըստ անհրաժեշտության։ Աշխատանքային խմբի նիստերի անցկացման ամսաթիվը, տեղը և ձևաչափը (առերես կամ տեսաժողովի ռեժիմով) որոշվում են դրա ղեկավարի կողմից, և դրա մասնակիցներն իրազեկվում են ոչ ուշ, քան այդ նիստի անցկացման օրվանից 10 օրացուցային օր առաջ։ Աշխատանքային խմբի նիստի հետ կապված նյութերն աշխատանքային խմբի անդամներին ուղարկվում են (այդ թվում՝ էլեկտրոնային փոստով) ոչ ուշ, քան այդ նիստի անցկացման օրվանից 5 օրացուցային օր առաջ։

Աշխատանքային խմբի նիստերին կարող են հրավիրվել անդամ պետությունների և թեկնածու պետության պետական իշխանության շահագրգիռ մարմինների և կազմակերպությունների ներկայացուցիչները։

Աշխատանքային խմբի անդամների, ինչպես նաև սույն կետի չորրորդ պարբերությունում նշված անձանց գործուղման հետ կապված ծախսերը կրում է ուղարկող կողմը։

Աշխատանքային խմբի նիստի արդյունքները ձևակերպվում են արձանագրությամբ, որը ստորագրվում է դրա ղեկավարի կողմից և պահվում է Հանձնաժողովում։ Արձանագրության պատճենները ստորագրման օրվանից 3 աշխատանքային օրվա ընթացքում ուղարկվում են անդամ պետություններ և թեկնածու պետություն, ինչպես նաև աշխատանքային խմբի անդամներին՝ էլեկտրոնային փոստով։ Աշխատանքային խմբի անդամն արձանագրությունը ստանալու օրվանից 3 աշխատանքային օրվա ընթացքում կարող է Հանձնաժողով ուղարկել (այդ թվում՝ էլեկտրոնային փոստով) իր դիրքորոշումն արտացոլող դիտողություններ։ Դիտողությունների պատճենները (այդպիսի դիտողությունների առկայության դեպքում) Հանձնաժողովի կողմից ուղարկվում են անդամ պետություններ և թեկնածու պետություն, ինչպես նաև աշխատանքային խմբի անդամներին՝ էլեկտրոնային փոստով։

Անհրաժեշտության դեպքում աշխատանքային խմբի ղեկավարի կողմից, այդ թվում՝ աշխատանքային խմբի անդամների առաջարկությամբ կարող է որոշում կայացվել ոլորտային հատվածների ձևավորման վերաբերյալ։

Ոլորտային հատվածները կարող են իրենց ենթակայության ոլորտին վերաբերող հարցերով առաջարկություններ պատրաստել։

Ոլորտային հատվածների առաջարկությունները ձևակերպվում են գրավոր և փոխանցվում են աշխատանքային խբմի ղեկավարին՝ աշխատանքի մեջ հաշվի առնելու համար։

7. Աշխատանքային խմբի հիմնական խնդիրներն են.

ա) Միության իրավունքը կազմող միջազգային պայմանագրերով և ակտերով նախատեսված պարտավորությունները ստանձնելու՝ թեկնածու պետության պատրաստվածության աստիճանի ուսումնասիրում.

բ) Եվրասիական տնտեսական միությանը թեկնածու պետության անդամակցելու գործողությունների ծրագրի նախագծի մշակում (այսուհետ` Գործողությունների ծրագիր).

գ) Գործողությունների ծրագրով նախատեսված միջոցառումների կատարման դիտանցման իրականացում.

դ) թեկնածու պետության կողմից Գործողությունների ծրագրի կատարման ընթացքի վերաբերյալ Հանձնաժողովի խորհրդի և Բարձրագույն խորհրդի քննարկմանը կանոնավոր հիմքով զեկույցի ներկայացում.

ե) Պայմանագրի 108–րդ հոդվածի 4–րդ կետով նախատեսված միջազգային պայմանագրի նախագծի մշակում՝ Միությանը թեկնածու պետության անդամակցելու վերաբերյալ.

զ) Հանձնաժողովի կոլեգիային Գործողությունների ծրագրի կատարման ընթացքի մասին ամփոփիչ զեկույցի ներկայացում աշխատանքային խմբի ղեկավարի կողմից (կից ներկայացնելով Միությանը թեկնածու պետության անդամակցության վերաբերյալ միջազգային պայմանագրի նախագիծը)՝ Հանձնաժողովի խորհրդի և Բարձրագույն խորհրդի քննարկմանը դնելու համար։

8. Գործողությունների ծրագիրը ներառում է միջոցառումներ, որոնք ուղղված են թեկնածու պետության կողմից Միության իրավունքը կազմող միջազգային պայմանագրերով և ակտերով նախատեսված պարտավորությունների կատարման պայմանների ստեղծմանը՝ հաշվի առնելով Միության արդյունավետ գործունեության ապահովման անհրաժեշտությունը, ինչպես նաև սահմանում է պատասխանատու կատարողներին, միջոցառումների իրականացման ժամկետները և դրանք ավարտելու ձևերը։

9. Գործողությունների ծրագրով նախատեսվում է այդ թվում հետևյալ փաստաթղթերի պատրաստումը.

ա) թեկնածու պետության կողմից Միությանն անդամակցության տնտեսական արդյունավետության և հետևանքների գնահատում պարունակող վերլուծական զեկույց՝ այդ պետության, անդամ պետությունների և ամբողջ Միության համար.

բ) համեմատական–իրավական վերլուծության արդյունքներ պարունակող վերլուծական զեկույց՝ Միության իրավունքը կազմող միջազգային պայմանագրերին և ակտերին թեկնածու պետության օրենսդրության համապատասխանության մասով.

գ) թեկնածու պետության մաքսային ենթակառուցվածքային օբյեկտների վերլուծության արդյունքներ պարունակող վերլուծական զեկույց՝ Միության իրավունքը կազմող միջազգային պայմանագրերին և ակտերին դրանց համապատասխանության մասով՝ մաքսային ենթակառուցվածքային օբյեկտների սարքավորանքին և նյութատեխնիկական հագեցվածությանը ներկայացվող պահանջների մասով.

դ) թեկնածու պետության և Միության անդամ չհանդիսացող պետությունների միջև երկկողմանի և բազմակողմանի միջազգային պայմանագրերի կիրառման և մաքսային վարչարարության գործընթացի վրա այդ պայմանագրերի ազդեցության հետ կապված հարցերի ուսումնասիրության արդյունքներ պարունակող վերլուծական զեկույց.

ե) թեկնածու պետության այն նորմատիվ իրավական ակտերի ցանկը, որոնք անհրաժեշտ է համապատասխանեցնել Միության իրավունքը կազմող միջազգային պայմանագրերին և ակտերին.

զ) երրորդ երկրների հանդեպ թեկնածու պետության պարտավորությունների՝ Միության իրավունքը կազմող միջազգային պայմանագրերին և ակտերին համապատասխանության համեմատական–իրավական վերլուծության արդյունքներ պարունակող վերլուծական զեկույց (եթե թեկնածու պետությունը պարտավորություններ ունի երրորդ երկրների հանդեպ, այդ թվում՝ միջազգային կազմակերպություններում անդամակցության շրջանակներում, կամ այդպիսի պարտավորությունների ստանձման վերաբերյալ բանակցություններ է վարում, այդ թվում՝ այդպիսի կազմակերպությանը միանալու վերաբերյալ բանակցությունները).

է) սանիտարակարանտինային, անասնաբուժասանիտարական և կարանտինային բուսասանիտարական հսկողության (վերահսկողության) համակարգերի աուդիտի արդյունքների վերաբերյալ հաշվետվություն պարունակող վերլուծական զեկույց՝ Միության իրավունքը կազմող միջազգային պայմանագրերով և ակտերով նախատեսված պահանջներին դրանց համապատասխանության մասով։

10. Գործողությունների ծրագիրը հաստատվում է Բարձրագույն խորհրդի կողմից:

11. Հանձնաժողովը հաստատված Գործողությունների ծրագրի պատճեններն ուղարկում է թեկնածու պետությանը, անդամ պետություններին, ինչպես նաև յուրաքանչյուր եռամսյակ անդամ պետություններին տեղեկացնում է թեկնածու պետության կողմից Գործողությունների ծրագրի իրագործման ընթացքի մասին։

12. Թեկնածու պետության կողմից Գործողությունների ծրագրի ամբողջական ծավալով կատարման մասին աշխատանքային խմբի զեկույցի հիման վրա, ինչպես նաև Միությանը թեկնածու պետության կողմից անդամակցելու միջազգային պայմանագրի համաձայնեցված նախագծի առկայության դեպքում Բարձրագույն խորհուրդը որոշում է ընդունում թեկնածու պետության հետ Միությանն անդամակցելու վերաբերյալ միջազգային պայմանագիր կնքելու մասին։

13. Թեկնածու պետությունը Միության անդամ է դառնում Միությանն անդամակցելու վերաբերյալ միջազգային պայմանագրում սահմանված օրվանից։

III. Միությանն անդամակցության դադարեցման կարգը

14. Ցանկացած անդամ պետություն իրավունք ունի դադարեցնելու Միությանն անդամակցությունը։

15. Միությանն անդամակցությունը դադարեցնելու մասին որոշում կայացրած անդամ պետությունը դիվանագիտական ուղիներով գրավոր ծանուցում է ուղարկում Պայմանագրից դուրս գալու և Միությանն անդամակցությունը դադարեցնելու մտադրության մասին (այսուհետ՝ ծանուցում)։

16. Հանձնաժողովը 3 աշխատանքային օրվա ընթացքում ծանուցման ստացման մասին տեղեկացնում է անդամ պետություններին, ինչպես նաև Միության անդամ չհանդիսացող պետություններին, միջազգային կազմակերպություններին և երրորդ կողմի հետ Միության միջազգային պայմանագրերի մասնակից միջազգային ինտեգրացիոն միավորումներին:

17. Միությանն անդամակցության դադարեցման մասին որոշում կայացրած թեկնածու պետությունը ծանուցումն ուղարկելու օրվանից՝

ա) չի մասնակցում Միության մարմինների կողմից այն ակտերի ընդունմանը, որոնք առնչվում են Միությունում տվյալ պետության անդամակցության դադարեցման ընթացակարգի ավարտից հետո Միության գործունեության հետ կապված հարցերին.

բ) իրավունք ունի մասնակցելու Միության մարմինների կողմից այն ակտերի ընդունմանը, որոնք անմիջականորեն առնչվում են տվյալ պետությանը՝ մինչև սույն Կարգի 21–րդ կետում նշված ժամկետը լրանալը.

գ) իրավունք ունի չմասնակցելու Միության մարմինների կողմից ակտերի ընդունմանը։

18. Այն դեպքում, երբ Միությանն անդամակցության դադարեցման մասին որոշում ընդունած անդամ պետությունն օգտվում է սույն Կարգի 17-րդ կետի «գ» ենթակետով նախատեսված իրավունքից, ակտերն ընդունվում են առանց հաշվի առնելու Միության համապատասխան մարմնում տվյալ պետության ներկայացուցիչների ձայները։ Ընդ որում, այդ կերպ ընդունված ակտերի գործողությունը չի տարածվում Միությանն անդամակցության դադարեցման մասին որոշում ընդունած անդամ պետության վրա։

Սույն Կարգի 17–րդ կետի «բ» ենթակետում նշված հարցերի շուրջ Միության մարմինների աշխատանքում Միությանն անդամակցության դադարեցման մասին որոշում ընդունած անդամ պետության մասնակցության ձևաչափի մասին որոշումն ընդունվում է Բարձրագույն խորհրդի կողմից՝ Պայմանագրի 13-րդ հոդվածով սահմանված կարգով՝ Հանձնաժողովի կողմից ծանուցումը ստանալու օրվանից 3 ոչ ուշ, քան 3 ամիս։

19. Անդամ պետության կողմից ծանուցում ուղարկվելու դեպքում Հանձնաժողովի կոլեգիայի անդամների և Միության դատարանի դատավորների լիազորությունները, ինչպես նաև Հանձնաժողովի և Միության դատարանի՝ տվյալ պետության քաղաքացիներ հանդիսացող պաշտոնատար անձանց և աշխատակիցների աշխատանքային պայմանագրերը դադարում են Միությանն անդամակցության դադարեցման օրվանից՝ բացառությամբ այն դեպքերի, երբ տվյալ աշխատանքային պայմանագրերի գործողության ժամկետը դադարեցվում է մինչև նշված ժամկետը լրանալը։

Ընդ որում, Հանձնաժողովի կոլեգիայի անդամները և Միության դատարանի դատավորները կարող են հետ կանչվել ծանուցում ուղարկած անդամ պետության կողմից մինչև սույն Կարգի 21-րդ կետում նշված ժամկետը լրանալը։

20. Ծանուցման հիման վրա Բարձրագույն խորհուրդը որոշում է ընդունում Միությանը պետության անդամակցության առնչությամբ ծագած ֆինանսական պարտավորությունների կարգավորման գործընթաց սկսելու մասին։ Տվյալ պարտավորությունը մնում է ուժի մեջ՝ Պայմանագրից պետության դուրս գալուց անկախ, ընդհուպ մինչև այն ամբողջովին կատարելը։

21. Միությանը պետության անդամակցությունը դադարում է Հանձնաժողովի կողմից ծանուցումը ստանալու օրվանից 12 ամիս հետո։

22. Միությանն անդամակցության դադարեցումը ինքնաբերաբար հանգեցնում է Պայմանագրից և Միության շրջանակներում կնքված միջազգային պայմանագրերից պետության դուրս գալուն։

Միությանն անդամակցության դադարեցման մասին որոշում ընդունած անդամ պետությունն իրավունք ունի մինչև սույն Կարգի 21-րդ կետում նշված ժամկետը լրանալը հետ կանչելու իր ծանուցումը՝ Հանձնաժողովին դիվանագիտական ուղիներով այդ մասին գրավոր տեղեկություն ուղարկելու միջոցով։

Հանձնաժողովը նշված տեղեկությունը ստանալու օրվանից 3 աշխատանքային օրվա ընթացքում ծանուցման հետկանչի մասին տեղեկացնում է անդամ պետություններին, ինչպես նաև Միության անդամ չհանդիսացող պետություններին, միջազգային կազմակերպություններին և երրորդ կողմի հետ Միության միջազգային պայմանագրերի մասնակից միջազգային ինտեգրացիոն միավորումներին։